Την πρώτη «έξυπνη» και σύγχρονη διάβαση πεζών, που δημιουργήθηκε από την Περιφέρεια Αττικής στο Παναθηναϊκό Στάδιο, εγκαινίασαν το βράδυ της Πέμπτης ο περιφερειάρχης Γιώργος Πατούλης και ο ευρωβουλευτής Στέλιος Κυμπουρόπουλος.

Η διάβαση έχει ειδικό ακρυλικό φωσφορίζον υλικό με κρυστάλλους, ενώ φωτισμός LED μεταβάλλεται ανάλογα με τις υποδείξεις του φωτεινού σηματοδότη. Ειδικός πομπός μετάδοσης ηχητικών και παλμικών σημάτων ειδοποιεί πολίτες με προβλήματα όρασης.

Όπως ανακοίνωσε ο κ. Πατούλης, η Περιφέρεια Αττικής στοχεύει τμηματικά να θέσει σε εφαρμογή συνολικά 200 έξυπνες διαβάσεις. Ο κ. Κυμπουρόπουλος ήταν ο πρώτος πολίτης που χρησιμοποίησε τη διάβαση, σε μια κίνηση συμβολικού χαρακτήρα.

Ο Γ. Πατούλης, νωρίτερα, είχε επισημάνει ότι η ασφάλεια των πολιτών της Αττικής αποτελεί αναμφισβήτητα την πρώτη προτεραιότητα της Περιφέρειας, ενώ πρόσθεσε: «Το ζήτημα της οδικής ασφάλειας για μας αποτελεί μείζον εθνικό ζήτημα, καθώς έχει κόστος σε ανθρώπινες ζωές.

Μιλάμε με έργα και πράξεις, εφαρμόζοντας το στρατηγικό μας σχεδιασμό και παρουσιάζοντας στους πολίτες αλλά και στους επισκέπτες της Αττικής τις νέες πρότυπες έξυπνες διαβάσεις πεζών. Σηματοδοτούμε τη νέα εποχή της κινητικότητας και της ασφαλούς μετακίνησης, ενώ παράλληλα τονίζουμε τη σημασία της προσβασιμότητας και του αλληλοσεβασμού μεταξύ των χρηστών του οδικού δικτύου, καθώς οι νέες διαβάσεις αποτρέπουν την παραβίαση του φωτεινού σηματοδότη και βοηθούν τους οδηγούς να σταματούν έγκαιρα πριν την κάθετη γραμμή (stopline).

Στόχος μας είναι η άμεση αξιοποίηση των ευρωπαϊκών πόρων για τη δημιουργία νέων σύγχρονων υποδομών για την οδική ασφάλεια, αλλά και η αποτελεσματική συντήρηση των υφιστάμενων υποδομών του οδικού δικτύου και προφανώς μαζί με τη θεσμική επιτροπή οδικής ασφάλειας, έχουμε θέσει τις βάσεις για την επίτευξη του, καθώς από σήμερα λειτουργεί το νέο υπερσύγχρονο κέντρο οδικής ασφάλειας της περιφέρειας Αττικής».

Πηγή: reader.gr